**ORALNA VAKCINACIJA LISICA**

Oralna vakcinacija lisica višegodišnji je projekt koji se provodi u cilju iskorjenjivanja bjesnoće na području Republike Hrvatske. I ove godine planirano je provođenje akcije od 28. svibnja 2014. godine do 15. lipnja 2014. godine, ovisno o vremenskim uvjetima.

**Što je bjesnoća?**

Bjesnoća je smrtonosna, virusna zarazna bolest od koje obolijevaju i ljudi i životinje. Virus bjesnoće se nalazi u slini, pa se tako bolest najčešće prenosi ugrizom. Glavni rezervoar i prijenosnik bjesnoće su lisice.

**Zašto oralna vakcinacija lisica?**

Na temelju Pravilnika o oralnom cijepljenju lisica (NN br. 137/13) Uprava za veterinarstvo i sigurnost hrane Ministarstva poljoprivrede provodi oralnu vakcinaciju lisica u Republici Hrvatskoj. Svrha projekta je iskorjenjivanje bjesnoće, odnosno zaštita zdravlja ljudi i domaćih životinja.

Iz podataka Ministarstva poljoprivrede vidljiv je pad broja pozitivnih slučajeva bjesnoće u lisica od 2008. do 2012. godine kao rezultat oralne vakcinacije.

|  |  |  |  |  |  |
| --- | --- | --- | --- | --- | --- |
|  | **2008.godina** | **2009.godina** | **2010.godina** | **2011.godina** | **2012.godina** |
| **Broj pretraženih lisica** | 3051 | 3867 | 3691 | 3561 | 3756 |
| **Broj pozitivnih lisica** | 969 | 730 | 584 | 324 | 123 |

**Kako se provodi oralna vakcinacija lisica?**

Vakcinacija lisica se provodi na način da se mamci distribuiraju uz pomoć zrakoplova. Zrakoplovi koji polažu mamke imaju specijalne uređaje s ugrađenim GPS sustavom. Jedan po jedan mamak se izbacuje iz zrakoplova na određenu međusobnu udaljenost. Na taj način se omogućuje da se u kratkom vremenu obuhvati velika površina, a metoda je istodobno vrlo učinkovita i ekonomski isplativa.

**Kako izgleda vakcinalni mamak?**

Mamak je tamno-smeđe boje i izgledom podsjeća na kolačić. Izrađen je od smjese ribljeg brašna, te ima specifičan miris i okus koji privlači divlje životinje. Unutar mamka nalazi se cjepivo u obliku otopine u plastičnom pakiranju. Kada lisica zagrize mamak, plastično pakiranje se probuši i oslobađa u usta lisice. Mamak sadrži i antibiotik koji se odlaže u zubima lisice te je pokazatelj da je lisica imunizirana.

**Što ako nađemo vakcinalni mamak?**

* Nemojte dirati, niti micati mamke koje nađete u prirodi.
* Neoštećeni mamak nije opasan za zdravlje ljudi. Ukoliko nađete čitav mamak u naseljenom području, možete ga ukloniti u najbliži grm ili rub šume, ali samo uz obavezno nošenje rukavica.
* Ako je vanjski omot oštećen i vidljivo je pakiranje s cjepivom, takav mamak više nije djelotvoran. Pomoću zaštitnih rukavica, stavite mamak u vrečicu i odnesite ga u najbližu veterinarsku stanicu.
* Nakon dolaska u kontakt s mamkom dobro operite ruke vodom i sapunom. U slučaju kontakta sa unutrašnjim dijelom mamka - cjepivom, obavezno operite ruke sa vodom i sapunom, te se obratite svom liječniku.
* U slučaju da je Vaš kućni ljubimac ili neka druga životinja pojela mamak, obratite se svom veterinaru. Mamci su sigurni za životinje, ali ipak ih držite pod povećanim nadzorom u vrijeme oralne vakcinacije.